|  |
| --- |
| **КОНКУРС ЗА СТИПЕНДИАНТИ** |

 **Българската народна банка**
**обявява конкурс за стипендианти за 2024 година**

• Две стипендии по 750 лв. месечно за студенти, обучаващи се за придобиване на образователно-квалификационна степен (ОКС) „магистър”.
• Една стипендия от 1000 лв. месечно за лица, обучаващи се за придобиване на образователна и научна степен (ОНС) „доктор” (докторанти).
Стипендиите се изплащат за период от 9 месеца.
**Изисквания към кандидатите:**
1. Да са български граждани;
2. Към датата на кандидатстването за стипендия да са докторанти в редовна форма на обучение или студенти, обучаващи се в редовна форма за придобиване на ОКС „магистър”, в акредитирани висши училища или академични институти в страната или чужбина, с подходящи за БНБ специалности;
3. Студентите, обучаващи се за придобиване на ОКС „магистър”:

* след придобита степен „професионален бакалавър“ или степен „бакалавър“, да имат среден семестриален успех най-малко много добър (5.00) и среден успех от държавните изпити или от защитата на дипломната работа най-малко много добър (5.00);
* без придобита степен „професионален бакалавър“ или степен „бакалавър“, да имат завършени поне шест семестъра и среден успех от следването си към момента на кандидатстване най-малко много добър (5.00);

4. Да не са служители на БНБ;

5. Да не са роднини по права линия, съпрузи, роднини по съребрена линия до четвърта степен или роднини по сватовство до втора степен и да не са във фактическо съжителство с членове на Комисията за подбор и работа със стипендианти на БНБ или с членове на Управителния съвет на БНБ.

6. Лице, което е било стипендиант на БНБ, няма право да кандидатства отново за стипендия на БНБ, освен ако е получавало стипендия на БНБ за студент редовно обучение, обучаващ се за придобиване на ОКС „магистър“ и кандидатства за стипендия като обучаващ се за придобиване на ОНС „доктор“.
**Необходими документи за кандидатстване на студентите-магистри и докторантите:**
1. [**Мотивационно писмо**](http://bnb.bg/AboutUs/AUCareers/AUScholarships/AUSUsefulTips/index.htm);

2. Автобиография (при докторантите автобиографията да бъде с акцент върху научната активност на кандидата, например с информация за публикувани статии, участия в конференции и семинари, подготвени и представени реферати);

3. За студентите-магистри – документи от университетската администрация за записан семестър за ОКС „магистър” за текущата година и:

* диплома за завършена степен „професионален бакалавър“ или степен „бакалавър“ за студентите-магистри с придобита степен „професионален бакалавър“ или степен „бакалавър“; или
* документ за завършени шест семестъра и за успех от следването до момента (уверение, академична справка) за студентите-магистри без придобита степен „професионален бакалавър“ или степен „бакалавър";

4. За докторантите - документ, удостоверяващ зачисляването в програма за придобиване на ОНС „доктор”;

Кандидатите от университети в чужбина могат да намерят допълнителна информация [**тук**](http://bnb.bg/AboutUs/AUFAQ/CONTR_BNB_SCHOLARSHIPS_FAQ).

5. [**Есе**](http://bnb.bg/AboutUs/AUCareers/AUScholarships/AUSUsefulTips/index.htm) в обем до 5 стандартни страници на български или на английски език по **следните теми:**

* **За студентите – магистри:** Взаимодействие между фискалната и паричната политика в проинфлационна среда;
* **За докторантите:** Структурни предизвикателства пред българската икономика и конвергенция.

6. [**Декларация**](http://www.bnb.bg/bnbweb/groups/public/documents/bnb_download/about_us_e_how_declaration_bg.doc) по образец;

7. **Съгласие за обработване на лични данни** по образец.

**Подаване на документите:**
Документите на кандидатите се подават **до 29 декември 2023 г. включително:**
•На електронна поща: scholarship@bnbank.org, като приложените документи за участие трябва да бъдат във формат .pdf.

• С препоръчано писмо на адрес:
*Българска народна банка,*
*пл. „Княз Александър І“ № 1*
*1000 София*
*относно: „Конкурса за стипендианти на БНБ“.*

• В сектор „Информация” в паричния салон на БНБ – пл. „Княз Александър І“ № 1, София, от 08:30 до 15:45 ч. в работни дни.

Информация за конкурса може да бъде получена на тел. 02/9145 2723 от секретаря на Комисията за подбор и работа със стипендианти на БНБ.